Tippuri

Tippuri, myös gonorrea, on gramnegatiivisen Neisseria gonorrhoeae -bakteerin aiheuttama seksitauti. Se voi tarttua yhdynnässä ja suuseksin välityksellä. Lisäksi lapsi voi saada sen synnynnäisenä äidiltään. 

Tippuri on yksi maailmanlaajuisesti yleisimmistä seksitaudeista. Suomessa havaittiin vuonna 2004 252 uutta tippuritapausta. Tippuri on herkästi tarttuva, mutta kondomi suojaa oikein käytettynä tartunnalta tehokkaasti. 

Tippuri voidaan todeta virtsasta, virtsaputkesta, kohdunsuusta, nielusta tai peräsuolesta otetuilla näytteillä. Sairautta hoidetaan useilla antibiooteilla. Vuonna 2011 raportoitiin Aasiasta ja Yhdysvalloista havaintoja, joissa bakteeri oli tullut vastustuskykyiseksi kaikille tunnetuille antibiooteille. 

Tippurin aiheuttava bakteeri ei elä kauan elimistön ulkopuolella.

Oireet 
Useimmille naisille tippuri ei aiheuta havaittavia oireita. Naisella tippurin oireita voivat olla:

 alavatsakivut
 runsas valkovuoto
 kirvely virtsanerityksen yhteydessä
 kuume

Miehillä sairaus voi ilmetä esimerkiksi tihentyneenä virtsaamisen tarpeena ja kirvelynä. Oireiden ilmaantuminen kestää yleensä muutaman päivän, korkeintaan viikon. Varsinkin peräsuolen tai kurkun tippurit voivat pysyä myös kokonaan oireettomina. Nielutippurin oireet muistuttavat tavallisesti angiinaa.

Komplikaatiot 
Hoitamattomaan tippuriin liittyy useita riskejä. Naisilla se saattaa aiheuttaa munanjohdinten tulehduksen, joka voi johtaa kroonisiin vatsakipuihin, kohdunulkoiseen raskauteen tai jopa hedelmättömyyteen. Miehillä tippuri voi puolestaan aiheuttaa eturauhas- tai lisäkivestulehduksen. Sekä miehillä että naisilla tippuri voi johtaa silmä- tai niveltulehdukseen tai verenmyrkytykseen.

Lähteet

Aiheesta muualla 

Kyoto Encyclopedia of Genes and Genomes (KEGG): Gonorrhea 

Seksitaudit
Bakteeritaudit
Seulonnan keskeiset artikkelit